
Text rozhodnutia
Súd: Krajský súd Bratislava Spisová značka: 6Co/207/2018 Identifikačné číslo súdneho spisu: 1515218372 Dátum vydania rozhodnutia: 24. 10. 2018 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2018:1515218372.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Martina Murgaša a sudcov JUDr. Branislava Krála a JUDr. Zuzany Kučerovej v právnej veci žalobcu: FC N., A..G., N.. N. V..Q.., Z. U. Č.. XX, O. N., zast. advokátskou kanceláriou Lebovič, spol. s r.o., Mlynské Nivy č. 73/a, Bratislava, proti žalovanej: Slovenská V., L.. S. I. N., K. W.. Č.. X, G., za účasti Okresného prokurátora Bratislava V, o 77.240 eur s prísl., na odvolanie žalobcu proti rozsudku Okresného súdu Bratislava V z 13. apríla 2018 č. k. 56C/772/2015- 211, takto r o z h o d o l : Napadnutý rozsudok súdu prvej inštancie sa p o t v r d z u j e. Žalovanej sa nepriznáva nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie zamietol žalobu, ktorou sa žalobca domáhal proti žalovanému náhrady škody spôsobenej nezákonným rozhodnutím orgánu verejnej moci v celkovej výške 77.240 eur, ktorá pozostáva z náhrady ušlého príjmu vo výške 62.240 eur a z náhrady nemajetkovej ujmy vo výške 15.000 eur. Žalovanej súd prvej inštancie nepriznal právo na náhradu trov konania. 2. Súd prvej inštancie vykonaným dokazovaním zistil, že M. K. - občan Iránskej islamskej republiky mal na území Slovenskej republiky udelený prechodný pobyt za účelom športovej činnosti na obdobie od 25.5.2012 do 5.2.2013 a pôsobil ako hráč futbalového klubu P. O. XXXX, M..N.. Oddelenie cudzineckej polície PZ Dunajská Streda Riaditeľstva hraničnej a cudzineckej polície Bratislava, Úradu hraničnej a cudzineckej polície Prezídia PZ rozhodnutím z 23.11.2012 č. K.-E.-G.-M.-XX-XXX/XXXX M. K. administratívne vyhostilo na územie Iránskej islamskej republiky podľa § 125 ods. 2, § 82 ods.1 písm. k/, § 77 ods.1 zák. č. 404/2011 Z.z. Toto rozhodnutie nadobudlo právoplatnosť a vykonateľnosť dňa 9. 5. 2013. Súčasne týmto rozhodnutím bol Abbasovi Pahlavanovi uložený zákaz vstupu na územie SR na 3 roky a bola mu určená lehota 15 dní od vykonateľnosti rozhodnutia na vycestovanie z územia SR, t.j. do 24.5.2013. Toto rozhodnutie napadol M. K. odvolaním. Prezídium Policajného zboru Úrad hraničnej a cudzineckej polície Riaditeľstvo hraničnej a cudzineckej polície Bratislava rozhodnutím z 2.5.2013 Č.. K.-E.-G.-XXXX/XXXXXX-XXX spomenuté rozhodnutie potvrdilo a odvolanie zamietlo. Následne Krajský súd v Bratislave konajúc podľa § 247 a nasl. O.s.p. rozsudkom z 9.12.2014 č. k. 5S/143/2013-46 zrušil rozhodnutie z 2.5.2013 č. K.-E.-G.-XXXX/XXXXXX-XXX a vec vrátil policajnému orgánu na ďalšie konanie. Tento rozsudok nadobudol právoplatnosť dňa 8.1.2015. Na to Riaditeľstvo hraničnej a cudzineckej polície Bratislava, Úrad hraničnej a cudzineckej polície Prezídia PZ SR rozhodnutím z 26.1.2015 č. K.-E.-G.-XXXX/XXXXXX-XXX zrušilo rozhodnutie z 23.11.2012 č. K.-E.-G.-M.-XX-XXX/ XXXX, ktorým bol M. K. administratívne vyhostený a vec vrátilo prvostupňovému policajnému orgánu na ďalšie konanie. Oddelenie cudzineckej polície PZ Dunajská Streda Riaditeľstva hraničnej a cudzineckej polície Bratislava Úradu hraničnej a cudzineckej polície Prezídia PZ rozhodnutím zo 16.4.2015 č. K.- E.-G.-X-XXX/XXXX-M. správne konanie vo veci administratívneho vyhostenia M. K. zastavilo. Žalobca si v konaní uplatnil nárok na náhradu škody spôsobenej nezákonným rozhodnutím v zmysle zák. č. 514/2003 Z.z., ktorá vznikla M. K.. Ten predmetnú pohľadávku zmluvou o postúpení pohľadávky postúpil žalobcovi. Žalobca tvrdil, že M. K. vznikla škoda pozostávajúca z ušlého príjmu za obdobie od 24. 5. 2013, keď musel opustiť Slovenskú republiku, do 8.1.2015 (právoplatnosť rozsudku Krajského súdu v Bratislave z 9.12.2014 č. k. 5S/143/2013- 46) vo výške 62.240 eur. Pri mesačnom zárobku 3.200 eur totiž Abbas Pahlavan mohol za uvedené obdobie (19,45 mesiaca) dosiahnuť príjem spolu 62.240 eur. Ďalej podľa žalobcu poškodený utrpel aj nemajetkovú ujmu, ktorú žalobca vyčíslil sumou 15.000 eur. M. K. podaním zo 4.5.2015 požiadal S. I. N. o predbežné prerokovanie nároku na náhradu škody. S. I. N. listom z 20.7.2015 poškodenému oznámilo, že jeho nárok nepovažuje za dôvodný. 3. Z tohto skutkového stavu súd prvej inštancie vyvodil záver, že žaloba nie je dôvodná. Súd prvej inštancie zaujal stanovisko, že v prípade práva na náhradu nemajetkovej ujmy (§ 17 ods. 2 zák. č. 514/2003 Z.z.) ide o právo osobnej povahy úzko späté s osobou poškodeného a takáto pohľadávka zaniká najneskôr smrťou veriteľa - poškodeného. Takúto pohľadávku v zmysle § 525 ods. 1 prvá veta Obč. zák. preto podľa súdu prvej inštancie nemožno postúpiť. Vzhľadom na to v tejto časti žalobcovi v spore chýba aktívna vecná legitimácia. V tejto súvislosti súd prvej inštancie v odôvodnení napadnutého rozsudku ďalej uviedol: „Pri posudzovaní aktívnej legitimácie súd vychádzal i z ust. § 17 ods. 3 zákona č. 514/2003 z. z., v ktorom sú upravené skutočnosti, na ktoré je potrebné prihliadnuť pri určení výšky náhrady nemajetkovej ujmy. Z uvedeného ustanovenia je zrejmé, že určenie výšky nemajetkovej ujmy vychádza zo všetkých nepriaznivých následkov a negatívnych dopadov dotýkajúcich sa osobnostnej integrity konkrétneho poškodeného. Tu je potrebné poukázať aj na vyjadrenie M. K. v správnom konaní, keď okrem iného uviedol, že administratívne vyhostenie sa nedotkne jeho súkromného a rodinného života, v domovskej krajine nebude mať vyhostenie akékoľvek následky, má sa kam vrátiť, má tam svoju rodinu. Pokiaľ podpisoval nájomnú zmluvu, nerozumel jej textu, nebola mu pretlmočená.“ 4. Pokiaľ ide o náhradu škody pozostávajúcu z ušlého zárobku vo výške 62.240 eur, súd prvej inštancie dospel k záveru, že v konaní nebola preukázaná príčinná súvislosť medzi uplatňovanou škodou a nezákonným rozhodnutím. Súd prvej inštancie v odôvodnení napadnutého rozsudku uviedol: „Z citovaných rozhodnutí správnych orgánov vyplýva, že podkladom pre ich rozhodnutie bol odpis zmluvy o nájme bytu medzi Mestom Dunajská Streda a nájomcom M. K., ktorý originál zmluvy potrebný pre rozhodnutie vo veci nepredložil, čím mohol predísť rozhodnutiu správneho orgánu v jeho neprospech a vzniku škody. Súd nezistil, aby v konaní bolo sporné skutkové tvrdenie o tom, že Abbas Pahlavan mal udelený prechodný pobyt na území Slovenskej republiky na účel osobitnej činnosti- športovej činnosti mu bol udelený dňa 25.5.2012 s dobou platnosti do 5.2.2013, avšak v zmysle ust. § 73 ods. 3 zákona o pobyte cudzincov mu bol vydaný doklad povolenie na pobyt do platnosti Zmluvy o nájme zo dňa 31.1.2012 do platnosti nájomnej zmluvy a to do dňa 31.12.2012. M. K. mal vedomosť o tom, že platnosť Zmluvy o nájme má vplyv na vydanie dokladu na pobyt, skutočnosť, že relevantný doklad správnym orgánom nepredložil, nemôže byť na ťarchu žalovaného. Žalobca neuniesol v konaní dôkazné bremeno ani k preukázaniu uplatnenej výške náhrady škody v sume 62.240 eur. Výšku škody žalobca preukazoval iba Hráčskou zmluvou, príjmové doklady preukazujúce vyplácanie dohodnutej zmluvnej odmeny poškodenému nemajú náležitosti ktoré by osvedčovali pravdivosť tvrdení žalobcu v tomto smere. Žalobca ničím nepreukázal, že za obdobie od uzavretia Hráčskej zmluvy odo dňa 6.8.2012 do vycestovania hráča z územia SR bola vyplatená odmena vyplatená. V tejto súvislosti je potrebné uviesť, že ušlý zisk v podobe straty na príjme za obdobie 19,45 žalobca mesiaca vyčíslil bez zohľadnenia daňových a odvodových povinností Abbasa Pahlavana.“ 5. S poukazom na tieto závery súd prvej inštancie žalobu zamietol a o trovách konania rozhodol podľa § 255 ods. 1 C.s.p. 6. Proti tomuto rozhodnutiu podal odvolanie žalobca. Navrhol, aby odvolací súd napadnutý rozsudok zmenil tak, že žalobe vyhovie. Žalobca v odvolaní vyslovil nesúhlas so záverom súdu prvej inštancie, že právo na náhradu nemajetkovej ujmy v peniazoch nemožno postúpiť. V tejto súvislosti žalobca poukázal na to, že zák. č. 514/2003 Z.z. neobsahuje výslovné ustanovenie, podľa ktorého by právo na náhradu nemajetkovej ujmy podľa § 17 ods. 2 tohto zákona zaniklo smrťou veriteľa (poškodeného). Preto podľa žalobcu nie je možné vylúčiť postúpenie nároku na náhradu nemajetkovej ujmy podľa zák. č. 514/2003 Z.z. Pokiaľ ide o výrok napadnutého rozsudku, ktorým súd prvej inštancie zamietol žalobu v časti náhrady škody vo forme ušlého zárobku vo výške 62.240 eur, žalobca v odvolaní uviedol, že úvahy súdu prvej inštancie sú zmätočné z dôvodu, že nezohľadňujú rozdiely medzi konaním o udelení, resp. obnovení prechodného pobytu (§ 31, § 34 zák. č. 404/2011 Z.z. o pobyte cudzincov) a konaním o administratívnom vyhostení (§ 77 a nasl. zák. č. 404/2011 Z.z.). Rozdiel spočíva v tom, že konanie o udelenie, resp. obnovenie prechodného pobytu sa začína na žiadosť cudzinca, ktorý musí preukázať splnenie všetkých stanovených podmienok. Na druhej strane konanie o administratívnom vyhostení je konaním začatým z úradnej povinnosti správnym orgánom, ktorého zaťažuje dôkazné bremeno preukázania skutku, na základe ktorého rozhoduje o uložení administratívnej sankcie. Žalobca ďalej v odvolaní vytkol súdu prvej inštancie, že nezohľadnil skutočnosť, že poškodenému M. K. bol obnovený prechodný pobyt na účel osobitnej športovej činnosti na ďalšie obdobie. Doba platnosti zmluvy o nájme teda nemala žiadny vplyv na obnovenie prechodného pobytu poškodeného na ďalšie obdobie. Jediným dôvodom, pre ktorý došlo k zániku oprávnenia na pobyt poškodeného, bolo práve nezákonné rozhodnutie o jeho administratívnom vyhostení. V tejto súvislosti žalobca v odvolaní poukázal na odôvodnenie rozsudku Krajského súdu v Bratislave z 9.12.2014 č. k. 5S/143/2013- 46, v ktorom krajský súd okrem iného uviedol, že údajné pozmenenie listiny nebolo preukázané a bolo založené iba na domnienke správneho orgánu prvého stupňa a s touto domnienkou sa odvolací orgán nevysporiadal. Ak by nedošlo k nezákonnému rozhodnutiu o administratívnom vyhostení, poškodený mohol pokračovať v pobyte na území SR a tým aj vo výkone hráčskej činnosti vo futbalovom klube P. O. XXXX, M..N.., na základe čoho by mu vznikol nárok na dohodnutú mesačnú odmenu. Tým je podľa žalobcu preukázaná príčinná súvislosť medzi nezákonným rozhodnutím a vznikom škody. Vykonaným dokazovaním a to najmä hráčskou zmluvou zo 6. 8.2012 bolo preukázané, že poškodený mal voči P. O. XXXX, M..N.. nárok na dohodnutú odmenu vyplývajúcu zo zmluvného vzťahu. Hráčska zmluva rozlišuje prípady, ak hráč nebude spôsobilý vykonávať športovú činnosť z dôvodu jeho zranenia, ku ktorému dôjde počas zápasu alebo tréningu a prípady, ak hráč nebude spôsobilý vykonávať športovú činnosť z iných dôvodov. V prvom prípade mal poškodený nárok na odmenu v nezmenenej výške. 7. Žalovaná a Okresná prokuratúra Bratislava V vo vyjadreniach k odvolaniu navrhli, aby odvolací súd napadnutý rozsudok potvrdil. 8. Odvolací súd, ktorý bol viazaný rozsahom a dôvodmi odvolania (§ 379, § 380 C.s.p.), preskúmal napadnutý rozsudok, prejednal odvolanie na pojednávaní a dospel k záveru, že odvolanie nie je dôvodné. 9. Odvolací súd v odôvodnení zrušujúceho uznesenia z 28.6.2017 č. k. 6Co/20/2017- 160 uviedol: „Pokiaľ ide o postúpenie predmetnej pohľadávky, odvolací súd je toho názoru, že zo žiadneho zákonného ustanovenia nevyplýva, že by poškodený M. K. nemohol postúpiť žalobcovi pohľadávku na náhradu škody pozostávajúcej z ušlého zárobku. Ide totiž o pohľadávku zo záväzkového právneho vzťahu (§ 488, § 489 Obč. zák.), ktorá je na postúpenie spôsobilá. Na druhej strane nie je jednoznačná otázka spôsobilosti postúpenia pohľadávky na náhradu nemajetkovej ujmy (§ 17 ods. 2 zák. č. 514/2003 Z.z.). Ide tu totiž o právo osobnej povahy úzko späté s osobou poškodeného a takáto pohľadávka zrejme zaniká najneskôr smrťou veriteľa - poškodeného. Takúto pohľadávku v zmysle § 525 ods. 1 prvá veta Obč. zák. nemožno postúpiť. Pre takýto výklad svedčí okrem iného to, že súdna prax je v zásade jednotná v tom, že právo na náhradu nemajetkovej ujmy v zmysle § 13 ods. 2 Obč. zák. (ochrana osobnosti) zaniká smrťou fyzickej osoby, keďže je úzko späté s postihnutou osobou, do práva na ochranu ktorej bolo neoprávnene zasiahnuté. Podľa názoru odvolacieho súdu nie je žiadny dôvod pristupovať rozdielne k právu na náhradu nemajetkovej ujmy v zmysle § 17 ods. 2 zák. č. 514/2003 Z.z.“ 10. Na uvedenom právnom názore odvolací súd trvá a súd prvej inštancie, ktorý bol týmto názorom odvolacieho súdu viazaný, správne postupoval podľa neho. Keďže nárok na náhradu nemajetkovej ujmy v peniazoch v zmysle § 17 ods. 2 zák. č. 514/2003 Z.z. nemožno postúpiť, zmluva o postúpení pohľadávky zo 4.5.2015 je absolútne neplatná v zmysle § 39 Obč. zák. v časti, ktorou ňou poškodený postúpil žalobcovi pohľadávku na náhradu nemajetkovej ujmy vo výške 15.000 eur. V dôsledku toho sa žalobca nemohol stať vlastníkom tejto pohľadávky a v spore mu teda ohľadom nároku na náhradu nemajetkovej ujmy chýba aktívna vecná legitimácia. K argumentácii žalobcu, že zák. č. 514/2003 Z.z. postúpenie takejto pohľadávky nevylučuje, treba uviesť, že zák. č. 514/2003 Z.z. vôbec neupravuje postúpenie pohľadávok vyplývajúcich z tohto zákona, v dôsledku sa v zmysle § 25 ods. 1 zák. č. 514/2003 Z.z. postúpenie týchto pohľadávok spravuje Občianskym zákonníkom. 11. Z uvedeného vyplýva, že je vecne správny výrok napadnutého rozsudku, ktorým bola žaloba v časti týkajúcej sa náhrady nemajetkovej ujmy vo výške 15.000 eur zamietnutá. Preto odvolací súd napadnutý rozsudok v tomto výroku potvrdil podľa § 387 ods. 1 C.s.p. 12. V konaní bola preukázaná existencia nezákonného rozhodnutia, ktorým rozhodnutie Oddelenia cudzineckej polície PZ Dunajská Streda Riaditeľstva hraničnej a cudzineckej polície Bratislava Úradu hraničnej a cudzineckej polície Prezídia Policajného zboru z 23.11.2012 č. K.-E.-G.-M.-XX-XXX/XXXX. Týmto rozhodnutím bol poškodený administratívne vyhostený na územie Iránskej islamskej republiky. Toto rozhodnutie potvrdil odvolací správny orgán, pričom jeho rozhodnutie zrušil Krajský súd v Bratislave rozsudkom z 9.12.2014 č. k. 5S/143/2013-46. Následne odvolací správny orgán zrušil rozhodnutie o administratívnom vyhostení a napokon bolo správna konanie zastavené. 13. Sú irelevantné a zmätočné úvahy súdu prvej inštancie o tom, že poškodený si snáď vyhostenie zavinil sám svojím konaním (bod 65. odôvodnenia napadnutého rozsudku). Súd prvej inštancie nezohľadnil fakt, že Krajský súd v Bratislave v odôvodnení vyššie spomenutého rozsudku okrem iného uviedol, že údajné pozmenenie listiny (odpis zmluvy o nájme bytu), čo bolo základom pre rozhodnutie o vyhostení poškodeného, nebolo nijakým relevantným spôsobom preukázané. Súd prvej inštancie úplne odignoroval tento fakt, keď v rozpore s ním v bode 68. odôvodnenia napadnutého rozsudku skonštatoval, že „M. K. mal vedomosť o tom, že platnosť zmluvy o nájme má vplyv na vydanie dokladu na pobyt, skutočnosť, že relevantný doklad správnym orgánom nepredložil, nemôže byť na ťarchu žalovaného.“ Súd prvej inštancie si neuvedomil, že v konaní o vyhostenie nebolo povinnosťou poškodeného čokoľvek preukazovať. Bolo naopak povinnosťou správneho orgánu preukázať, že tu sú zákonné dôvody, pre ktoré treba poškodeného administratívne vyhostiť. Existenciu takýchto zákonných dôvodov správny - policajný orgán nepreukázal. Policajný orgán listom z 21.1.2013 č. K.-E.-G.-Ž.-XX-XXX/XXXX (č. l. 71) poškodenému oznámil, že dňa 11.1.2013 bol poškodenému obnovený prechodný pobyt na účel športovej činnosti. Preto neobstojí ani záver súdu prvej inštancie obsiahnutý v bode 67. odôvodnenia napadnutého rozsudku, že poškodený mal povolenie k pobytu na území SR iba do 31.12.2012. 14. Ušlý zisk sa v súlade s konštantnou judikatúrou súdov definuje ako ujma spočívajúca v tom, že u poškodeného nedošlo v dôsledku škodnej udalosti k rozmnoženiu majetkových hodnôt, hoci sa to s ohľadom na pravidelný beh vecí dalo očakávať. Ušlý zisk sa neprejavuje zmenšením majetku poškodeného (úbytkom aktív, ako je tomu u skutočnej škody), ale stratou očakávaného prínosu. Nestačí pritom iba pravdepodobnosť rozmnoženia majetku, lebo musí byť naisto postavené, že pri pravidelnom behu veci (nebyť protiprávneho konania škodcu alebo škodnej udalosti) mohol poškodený dôvodne očakávať zväčšenie svojho majetku, ku ktorému nedošlo práve v dôsledku konania škodcu (škodnej udalosti). Len všeobecné tvrdenie o strate podnikateľskej príležitosti alebo zmarení podnikateľského zámeru bez ďalšieho, nikdy nemôže byť základom pre vznik nároku na náhradu ušlého zisku, a to ani v prípade, ak by boli dôsledkom protiprávnej udalosti. Je tomu tak preto, že zákon č. 514/2003 Z.z. nezakladá vznik nároku na náhradu škody paušálne a automaticky v každom jednotlivom prípade porušenia povinnosti zo strany orgánov štátu, ale len celkom výnimočne za predpokladu súčasného naplnenia aj ďalších predpokladov vzniku a existencie zodpovednostného vzťahu, ktorými sú existencia škody ( ušlého zisku ) a príčinnej súvislosti medzi škodou a protiprávnym konaním alebo opomenutím orgánov štátu. Existencia ušlého zisku musí byť vždy bezpečne preukázaná. V prípade ušlého zisku nie je možné preukázať jeho reálnu existenciu, ale musia byť dokazované také konkrétne skutkové okolnosti (tvrdené poškodeným), ktoré pri logickej úvahe povedú súd k záveru, že ušlý zisk by skutočne vznikol nebyť protiprávnej udalosti, t.j. dokazuje sa pravdepodobnosť dosiahnutia ušlého zisku u poškodeného v danom čase a podľa miery dokázanej pravdepodobnosti je potom možné urobiť záver o tom, či by za daných okolností bol žalovaný ušlý zisk aj reálnym. Nepreukázanie existencie takýchto skutkových okolností, by potom mohlo viesť len k záveru, že ušlý zisk, ktorého sa žalobca v konaní domáha, je skutočne iba „fikciou“ (uznesenie najvyššieho súdu sp. zn. 3 Cdo 513/2014). Aj v prípade ušlého zisku musí ísť o ujmu už nastalú (vzniknutú) a nie o ujmu, ktorá by hypoteticky mohla vzniknúť v budúcnosti“(uznesenie NS SR sp. zn. 4 MCdo 23/2008). Za ušlý zisk teda nemožno považovať hypotetický ušlý zisk, ktorý nemá žiadny konkrétny preukázateľný základ. Ušlý zisk je teda stratou konkrétnej, reálnej a preukázateľnej príležitosti zhodnotenia majetku, avšak len za predpokladu, že pravdepodobnosť dosiahnutia zisku u poškodeného je s ohľadom na existujúce okolnosti toho ktorého konkrétneho prípadu vysoko pravdepodobná až blížiaca sa k istote (uznesenie NS SR sp. zn. 4 Cdo 319/2008, 1 Cdo 76/2008). Pokiaľ žalovaný nepreukáže existenciu týchto okolností a výšku ušlého zisku, ktorý mohol pri bežnom chode vecí očakávať, nemôže byť v konaní úspešný (viď rozsudok Najvyššieho súdu SR z 29.3.2017 sp. zn. 5 Cdo 195/2015). 15. V konaní bolo preukázané, že M. K. bol udelený prechodný pobyt na účel športovej činnosti na obdobie od 25.5.2012 do 5.2.2013. Doklad o pobyte mu bol vydaný v zmysle § 73 ods. 3 zák. č. 404/2011 Z.z. v znení platnom do 30. 4. 2013 s platnosťou len do 31. 12. 2012, teda na čas, počas ktorého mal zabezpečené ubytovanie. Prípisom z 21.1.2013 č. K.-E.-G.-Ž.-XX-XXX/XXXX (č. l. 741) mu policajný orgán v zmysle § 33 ods. 7 zák. č. 404/2011 Z.z. v znení platnom do 30.4.2011 oznámil, že dňom 11.1.2013 mu bol obnovený prechodný pobyt na účel športovej činnosti. Hráčsku zmluvu s P. O. XXXX, M.. N.. O. N. I. M. K.J. uzavrel na obdobie od 6.8.2012 do 31.12.2015 (čl. III. bod 1. Hráčskej zmluvy). Uzavrel ju teda aj na obdobie po 5.2.2013, na ktoré nemal povolený prechodný pobyt. Vzhľadom na tieto skutočnosti je odvolací súd toho názoru, že M.. K. nemohol s pravdepodobnosťou blížiacou sa istote predpokladať, že prechodný pobyt mu bude udelený aj na obdobie po 5.2.2013, že teda aj v tomto období bude hráčom P.H. O. XXXX, M..N.. O. N. a že bude dosahovať dojednaný príjem 3.200 eur mesačne. Na tomto závere nič nemení ani fakt, že policajný orgán mu prípisom z 21.1.2013 oznámil, že mu bol obnovený prechodný pobyt za účelom športovej činnosti. Dňa 21.1.2013 už totiž bolo vydané rozhodnutie, ktorým bol M.. K. vyhostený z územia SR. Policajný orgán zrejme vychádzal z toho, že vzhľadom na to, že M.. K. mal doklad o pobyte vydaný s platnosťou len do 31.12.2012, treba jeho pobyt na území SR po tomto termíne nejakým spôsobom legalizovať. Možno teda zhrnúť, že M.. K. mohol s istotou predpokladať, že v klube P. O. XXXX, M.. N.. O. N. bude hrať iba v období, na ktoré mal udelený prechodný pobyt, teda do 5.2.2013. Naopak, nie je možné urobiť jednoznačný záver, že ak by nedošlo k vydaniu predmetného nezákonného rozhodnutia, bol by mu predĺžený prechodný pobyt aj na obdobie od 6.2.2013 a že by teda v spomenutom klube hral aj po tomto termíne. Reálna existencia ušlého zisku za žalované obdobie od 24.5.2013 do 8.1.2015 tak v konaní nebola preukázaná. 16. Z uvedeného vyplýva, že žaloba nie je dôvodná ani v časti, ktorou sa žalobca proti žalovanej domáhal zaplatenia 62.240 eur z titulu ušlého zisku. Preto odvolací súd v zmysle § 387 ods. 1 C.s.p. potvrdil napadnutý rozsudok aj vo výroku, ktorým súd prvej inštancie žalobu v časti ušlého zisku zamietol. 17. O trovách odvolacieho konania odvolací súd rozhodol podľa § 255 ods. 1 v spojení s § 396 ods. 1 C.s.p. a úspešnej žalovanej nepriznal nárok na ich náhradu, pretože jej v odvolacom konaní žiadne trovy nevznikli. 18. Toto rozhodnutie prijal senát odvolacieho súdu pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, c/ v tej istej veci sa už prv právoplatne rozhodlo alebo v tej istej veci sa už prv začalo konanie, d/ rozhodoval vylúčený sudca alebo nesprávne obsadený súd, alebo e/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne / dovolacie dôvody/ a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1515218372.3 (dáta aktuálne k 9. 11. 2026). Záväzné je znenie zverejnené súdom.




